Togaranum Vestmannaey VE verður líklega siglt til heimahafnar í Vestmannaeyjum um helgina. Aðeins önnur vél skipsins skemmdist í brunanum á miðvikudag en skipið verður sennilega úr leik í minnst tvo mánuði.
Sprenging varð í annarri vél Vestmannaeyjar þegar skipið var að veiðum á Skrúðsgrunni. Stimpilstöng og stimpill brotnuðu og gegnu út úr vélarblokkinni þannig að olía spýttist út úr vélinni. Mikill eldur kom upp en áhöfninni tókst á fjórum mínútum að loka vélarrúmið af og ræsa slökkvikerfi sem kæfði bálið.
Arnar Richardsson, rekstrarstjóri Bergs Hugins sem gerir skipið út, segir að í skipinu séu tvær vélar sem snúa hvor sinni skrúfunni. Það var vélin bakborðsmegin sem sprakk en vélin stjórnborðsmegin sé sjálfstæð og hægt að sigla á henni. Nú sé unnið að því að koma henni í stand til að skipið geti siglt til Vestmannaeyja um helgina og verður það í viðgerð í minnst tvo mánuði.
Og þá förum við bara í að rífa og koma skipinu sem fyrst á sjó. (Og hvað gerið þið þá við áhöfnina á meðan í þessa tvo mánuði, missa þeir ekki tekjur sínar og verða tekjulitlir?) Við höfum úrræði í sambandi við það. Einhverjir verða nú að vinna við skveringuna á skipinu, vélstjórar og yfirmenn. Svo erum við með annað skip, Bergey VE. Einhverjir geta væntanlega leyst þar af á meðan. Eins jafnvel er einhver möguleiki að menn geti farið einn og einn túr á skipum hérna fyrir austan hjá Síldarvinnslunni. Þannig að við hjálpum þeim á meðan þetta gengur yfir.
Tveggja mánaða stopp hjá Vestmannaey þýðir að minni afli kemur að landi á næstunni. Þetta ætti þó ekki valda hráefnisskorti í vinnslu því aflinn hefur dreifst nokkuð víða. Skipið hefur landað í Vestmannaeyjum, á Seyðisfirði, Akureyri og Dalvík og sumt farið á markað. Arnar segir útgerðina tryggða fyrir tjóninu en skipið er nýtt.
Tveggja ára gamalt skip og þetta er í sjálfu sér engin keyrsla á vélinni þannig að við munum skoða þetta í samvinnu við framleiðanda á vélinni hvað gerðist í rauninni.